Két további előretörésre került sor 1915. április 17-18-án és 21-23-án, melyek során azonban nem találkoztak ellenséges erőkkel, hasonlóan a május 17-18-ai illetve egy negyedik, október 23-24-ei hadművelet során sem. 1916. április 24-25-én a "Pommern" a testvérhajóival csatlakozott a "Hochseeflotte" dreadnoughtjaihoz, hogy részt vegyenek az angol partok elleni rajtaütést végrehajtó csatacirkálók biztosításában. Útközben a "Seydlitz"et megrongálta egy akna, ami miatt vissza kellett fordulnia. A többi hajó folytatta az útját, hogy végrehajtsák a Yarmouth és Lowestoft elleni rajtaütést. A hadműveletet a "Grand Fleet" kihajózása miatt idő előtt megszakították.